Document ID: /roh_data/filtered/fineweb-2-filterrobots_roh.jsonl.gz/48534

Ils uffants da Schmitten pon ir a Tavau a scola en avegnir. La vischnanca da Schmitten sto dentant surpigliar tut ils custs. Quai communitgescha il «Kleiner Landrat» – la regenza da Tavau.
Schmitten aveva decidì il 2018 da betg pli trametter ils scolars e las scolaras a la scola en val d'Alvra, ma a partir da l'onn da scola 2023/2024 a Tavau. Questa decisiun aveva chaschunà grondas irritaziuns tranter pliras vischnancas ed il chantun.
Tenor la suprastanza communala da Schmitten na stettia questa dumonda betg en connex cun il tema fusiun da vischnanca – mabain manifesteschia sulettamain la buna collavuraziun tranter vischins.
Nagin stgalim da basa da Tavau
La suprastanza da Tavau avess gugent introducì in uschenumnà stgalim da basa per la scola a Tavau-Tagn/Wiesen. Quai vuless dir, ch'ils dus onns da la scolina, vegnissan colliads cun ils emprims dus onns da la scola primara. Uffants tranter quatter ed otg onns vegnissan uschia instruids communablamain.
Il chantun è dentant stà cunter quest model ed ha declerà ch'in tal model na saja legalmain betg pussaivel en il Grischun. Sco che la regenza da Tavau scriva ussa, sajan lur mauns liads tras quai ed il model na possia betg vegnir introducì.